**Forslag til udtalelse 4**

**I førersædet for den demokratiske samtale**

**Forslag til udtalelse:**

Samfundets sammenhængskraft er baseret på demokratisk deltagelse. Deltagelse i fællesskaber, deltagelse i aktiviteter og deltagelse i samtaler. Samtaler om samfundet og samtaler, hvor vi bliver klogere på hinanden og på vores egne holdninger. Der er i mødet med andre interesser og synspunkter, at vores perspektiv bliver større. Det er i samtalen om, hvilket samfund vi ønsker, og hvordan vi finder de næste skridt for udviklingen af Danmark.

Når Danmark polariseres, og samfundsdebatten bliver konfliktsøgende, så svækkes den demokratiske samtale. Hvis samfundets udvikling bliver overladt til politikere og professionelle meningsdannere, så forsvinder ejerskabet og engagementet i demokratiet. Mediernes insisteren på at reducere politik til en magtkamp på løgne og one-liners gør politik og samfund til noget for de få. Det svækker demokratiet.

DUF ønsker at sætte sig i førersædet for den demokratiske samtale.

I vores fællesskab insisterer vi på, at nøglen til at skabe fremtidens samfund ligger i folkets samtaler om samfundet og deltagelse i samfundet. I ønsket om at lytte og blive klogere – i ønsket om at udvikle samfundet til fællesskabets bedste. DUF vil derfor gå forrest med kvalificeret indlæg i den offentlige debat. Det er til inspiration, så flere unge engagerer sig i den demokratiske samtale. Og det er som foregangseksempel for en debat, som bygger på gode argumenter og ønsket om at udvikle vores fælles samfund til det bedre.

I DUF insisterer vi på, at demokrati skal være noget mere end blot stemmeafgivning. Vi insisterer på en bred, åben og inddragende samtale om dagens udfordringer og morgendagens løsninger. En debat med plads til forskellighed, hvor vi i dialogen nærmer os hinanden og finder forståelse og løsninger – og ikke graver unødige grøfter, der skiller os fra hinanden.

**Motivation:**

Det er en af DUFs kerneopgaver at deltage i debatten om demokratiet og tage ansvar for, at demokratiet udvikles og bliver stærkere. Demokratiet starter og slutter ved samtalen – og derfor er der behov for, at DUF sætter fokus på, at den demokratiske samtale skal styrkes.

**Forslagsstillere:**

Danske Baptisters Spejderkorps, De grønne pigespejdere, Det Danske Spejderkorps,

DUI – LEG og VIRKE, Frivilligt Drenge- og Pige-Forbund, KFUM og KFUK i Danmark,

KFUM-Spejderne i Danmark, Danmarks Socialdemokratiske Ungdom,

Danske Børne- og Ungdoms Filmklubber, LO-Ungdom og Ungdomsringen.